DỔVODOVÁ SPRÁVA

1.Predmet návrhu

Tento návrh sa týka rozhodnutia, ktorým sa stanovuje pozícia, ktorá sa má prijať v mene Únie v Spoločnom výbore EHP v súvislosti s plánovaným prijatím rozhodnutia Spoločného výboru o zmene prílohy IX (Finančné služby) k Dohode o EHP

2.Kontext návrhu

2.1.Dohoda o EHP

Dohoda o Európskom hospodárskom priestore (ďalej len „Dohoda o EHP“) zaručuje občanom a hospodárskym subjektom v EHP rovnaké práva a povinnosti v rámci vnútorného trhu. Stanovuje sa v nej začlenenie právnych predpisov EÚ týkajúcich sa štyroch slobôd v 30 štátoch EHP, ktoré pozostávajú z členských štátov EÚ, Nórska, Islandu a Lichtenštajnska. Dohoda o EHP sa okrem toho vzťahuje na spoluprácu v ďalších dôležitých oblastiach, ako sú výskum a vývoj, vzdelávanie, sociálna politika, životné prostredie, ochrana spotrebiteľa, cestovný ruch a kultúra, známe pod spoločným názvom „sprievodné a horizontálne“ politiky. Dohoda o EHP nadobudla platnosť 1. januára 1994. Únia je spolu so svojimi členskými štátmi zmluvnou stranou Dohody o EHP.

2.2.Spoločný výbor EHP

Za spravovanie Dohody o EHP je zodpovedný Spoločný výbor EHP. Predstavuje fórum na výmenu názorov v súvislosti s fungovaním Dohody o EHP. Jeho rozhodnutia sa prijímajú na základe konsenzu a sú pre zmluvné strany záväzné. Za koordináciu záležitostí EHP na strane EÚ zodpovedá Generálny sekretariát Európskej komisie.

2.3.Pripravovaný akt Spoločného výboru EHP

Očakáva sa, že Spoločný výbor EHP prijme rozhodnutie Spoločného výboru EHP týkajúce sa zmeny prílohy IX (Finančné služby) k Dohode o EHP (ďalej len „pripravovaný akt“).

Nariadenie Európskeho parlamentu a Rady (EÚ) č. 909/2014 z 23. júla 2014 o zlepšení vyrovnania transakcií s cennými papiermi v Európskej únii, centrálnych depozitároch cenných papierov a o zmene smerníc 98/26/ES a 2014/65/EÚ a nariadenia (EÚ) č. 236/2012 bolo začlenené do Dohody o EHP rozhodnutím Spoločného výboru EHP č. 18/2019 z 8. februára 2019 a odkazuje sa naň v bode 31bf prílohy IX k Dohode o EHP.

Úpravou písmena c) v bode 31bf prílohy IX k Dohode o EHP sa Lichtenštajnsku udeľuje výnimka, ktorá umožňuje centrálnym depozitárom cenných papierov tretích krajín, ktorí už poskytujú služby uvedené v článku 25 ods. 2 nariadenia (EÚ) č. 909/2014 finančným sprostredkovateľom v Lichtenštajnsku alebo ktorí si už zriadili pobočku v Lichtenštajnsku, aby naďalej pokračovali v poskytovaní týchto služieb počas piatich rokov odo dňa nadobudnutia účinnosti rozhodnutia Spoločného výboru EHP č. 18/2019 z 8. februára 2019.

Cieľom pripravovaného aktu je na žiadosť Lichtenštajnska rozšíriť výnimku stanovenú v písmene c) v bode 31bf prílohy IX k Dohode o EHP po 8. februári 2024 na obdobie uplatňovania výnimky, ktoré by nemalo prekračovať sedem rokov odo dňa nadobudnutia účinnosti rozhodnutia Spoločného výboru EHP (plánovaného vo februári 2023). Pripravovaným aktom by sa teda umožnilo, aby centrálni depozitári cenných papierov tretích krajín, ktorí už poskytujú služby uvedené v článku 25 ods. 2 nariadenia (EÚ) č. 909/2014 finančným sprostredkovateľom v Lichtenštajnsku alebo ktorí si už zriadili pobočku v Lichtenštajnsku, naďalej pokračovali v poskytovaní týchto služieb počas obdobia nepresahujúceho sedem rokov odo dňa nadobudnutia účinnosti pripravovaného aktu. V pripravovanom návrhu sa takisto uvádza, že úprava písmena c) v bode 31bf prílohy IX k Dohode o EHP sa preskúma, ak sa počas tohto obdobia zmenia články 25 alebo 69 nariadenia (EÚ) č. 909/2014.

Pripravované akty sa pre strany stanú záväznými v súlade s článkami 103 a 104 Dohody o EHP.

2.4.Ďalšie prvky

Podrobné vysvetlenie konkrétnych ustanovení návrhu

Situácia Lichtenštajnska [úprava 3 písm. c)]

Lichtenštajnsko a Švajčiarsko sú prepojené hustou sieťou zmlúv, okrem iného najmä zmluvou o colnej únii z roku 1923 a zmluvou o menovej únii z roku 1980, podľa ktorých je Lichtenštajnsko (používajúce švajčiarsky frank ako svoju oficiálnu menu už od roku 1921) začlenené do menového priestoru Švajčiarska. V sektore finančných služieb sa v zmluve o menovej únii stanovuje priama uplatniteľnosť určitých švajčiarskych právnych a správnych pravidiel (pozri prílohy k zmluve o menovej únii). V dôsledku toho musia určití finanční sprostredkovatelia (napr. banky, investičné podniky) dodržiavať požiadavky Švajčiarskej národnej banky (SNB) týkajúce sa podávania správ, aby jej umožnili vykonávať menovú politiku. Spoločný hospodársky a menový priestor historicky viedol medzi týmito dvoma krajinami k silným hospodárskym väzbám, ktoré pretrvávali aj po pristúpení Lichtenštajnska k Dohode o EHP.

Z týchto dôvodov je lichtenštajnský finančný trh plne integrovaný do infraštruktúry švajčiarskeho finančného trhu a vo veľkej miere od nej závisí. Akékoľvek narušenie súčasného systému môže účastníkom lichtenštajnského finančného trhu spôsobiť problémy. Úpravou 3 písm. c) sa preto stanovuje, že centrálni depozitári cenných papierov tretích krajín, ktorí už poskytujú služby uvedené v článku 25 ods. 2 nariadenia o centrálnych depozitároch cenných papierov finančným sprostredkovateľom v Lichtenštajnsku alebo už zriadili pobočku v Lichtenštajnsku, môžu byť oprávnení aj naďalej poskytovať služby uvedené v článku 25 ods. 2 na obdobie nepresahujúce sedem rokov odo dňa nadobudnutia účinnosti pripojeného návrhu rozhodnutia Spoločného výboru EHP. V pripravovanom návrhu sa takisto uvádza, že úprava písmena c) v bode 31bf prílohy IX k Dohode o EHP sa preskúma, ak sa počas tohto obdobia zmenia články 25 alebo 69 nariadenia (EÚ) č. 909/2014.